11-jarige steeds vermis wat by riviermond in water verdwynFoto ter illustrasie. (Foto: NSRI) Daar is steeds geen teken van ŉ 11-jarige seun wat verdwyn het nadat hy Saterdag na bewering in die water by die Swartkopsriviermond in Port Elizabeth geval het en deur ŉ stroom meegesleur is nie. Die Nasionale Seereddingsinstituut (NSRI) het Sondag gesê sy lede is Saterdag omstreeks 18:45 ontbied, ná berigte van ŉ drenkeling by die riviermond ontvang is, het Justin Erasmus, stasiebevelvoerder van die NSRI se Port Elizabeth-stasie, gesê. Die NSRI het saam met die polisie se kuswaterreddingseenheid, die Oos-Kaapse nooddienste en lewensredders na die seun begin soek, het Erasmus gesê. Ondanks ŉ uitgebreide soektog van die see en kuslyn is geen teken van die kind gekry nie. Die polisie se traumaberaders staan die kind se gesin by. Die soektog is Sondagoggend voortgesit, dié keer ook met die hulp van die polisie se honde-eenheid en lugvleuel. “Daar is steeds geen teken van die kind nie. Ons gedagtes is by sy gesin in dié moeilike tyd,” het Erasmus gesê.